Песма Стрепња говори о љубави, најлепшем и најплеменитијем људском осећању. Десанка Максимовић не пева о љубави отворено, нема у њеном певању ни љубавних сцена ни чулности (попут Ракића, на пример) - она пева о наговештајима љубави, о чежњама, предосећањима и стрепњама. Нигде у поезији ове песникиње, било о чему да пева - о љубави, родољубљу, природи, људском страдању и патњи - нема јаких речи и подигнутог тона, нема ораторског наступа и естрадне интонације. Њено певање је смирено, тихо, као шапутање или тихо казивање: оно није упућено маси него саговорнику, оно је поверавање или исповест, пријатељска реч упућена пријатељу.

Садржина и значење

Лирско казивање је непосредно, у првом лицу (МИ, ХОЋУ), у форми је обраћања и самоисказивања: лирски субјект се обраћа објекту своје љубави, али је обраћање истовремено и самоисказивање и исповест. Свако обраћање другоме открива казивачев душевни свет, његове мисли, осећања и расположења. Љубав је овде тема певања, исказана је дискретно, у наговештајима, као чежња, очекивање и надање. Основни став у казивању лирског субјекта јесте негација потребе за блискошћу и сусретом, одлагање сусрета, успостављање дистанце између заљубљеног и објекта љубави. Овакав став је у исказивању љубави и певању о њој необичан и неуобичајен. Увек се и свуда пева призивањем објекта љубави, изражава се жеља за сусретом и састанком, туга због растанка или раздвојености. По томе је ова песма особена.

У првој строфи је садржана тема песме: љубав је предмет певања, али је то овде и особена љубав:

Не, немој ми прићи! Хоћу издалека

да волим и желим твоја ока два.

Јер срећа је лепа само док се чека,

док од себе само наговештај да.

Природа ове особене љубави предочена је управо у првој стофи. Први стих садржи двоструку негацију и један захтев: негацијама НЕ и НЕМОЈ одбија се приближавање објекта љубави уз изражену жељу (ХОЋУ) да се ИЗДАЛЕКА воли и желе његова "ока два". Полустих с наглашеном двоструком негацијом ("Не, немој ми прићи!") понавља се на почетку друге и треће строфе у истоветном облику и на крају треће строфе у промењеном облику и садржини: "Не, нек ми не приђу ока твоја два": у првој строфи је изражена жеља да се издалека воле "твоја ока два", у последњем стиху је изречена дефинитивна жеља да "ока твоја два" остану далеко, да не прилазе. Жеља из првога стиха песме образложена је преосталим стиховима прве строфе: жели се љубав као чекање, слутња и наговештај; баш у чекању и очекивању лежи лепота и сласт љубави; љубав издалека према његовим очима сугерише удаљеност, непознаницу, тајновитост - драж такве љубави је у наговештају и очекивању.

Друга строфа шире образлаже тему, односно изражену жељу:

Не, немој ми прићи! Има више дражи

ова слатка стрепња,чекање и стра'

Све је много лепше донде док се тражи,

о чему се само тек по слутњи зна.

Чекање, стрепња и страх пуни су дражи, која обузима биће напрегнуто од жеље и ишчекивања: они живот чине пуним, осмишљеним, окренутим будућности. "Слатка стрепња" је у питању хоће ли се одазвати и одговорити на љубав;

ту је и страх од негативног одговбра, од губљења љубави; чекање испуњено тихим страхом и пријатном стрепњом доводи емоције до врхунца. Лепота је у тражењу, жељи и надању, у слутњи која је увек светла јер у њој станује љубав.

Трећа строфа ће још потпуније предочити квалитете љубави "издалека":

Не, немој ми прићи! Нашто то и чему?

Издалека само све ко звезда сја;

издалека само дивимо се свему.

Не, нек ми не приђу ока твоја два!

У овој строфи се формирало мисаоно-емотивно језгро песме обликовано концентрацијом језичких средстава. То су две негације НЕ у првом и четвртом стиху, на ударном месту, на почетку стиха, а њихова снага је још више наглашена ритмичко-интонационом функцијом запете којом се остварује ишчекивање предмета негације ("немој ми прићи"); двострука негација глагола "прићи": "НЕМОЈ ми прићи", "нек ми НЕ приђу"; анафорско понављање синтагме ИЗДАЛЕКА САМО у другом и трећем стиху; синтагма ТВОЈА ОКА ДВА из прве строфе понавља се у последњем стиху песме са промењеним редом речи: ОКА ТВОЈА ДВА. Све ово снажно наглашава потребу за дистанцом као средством за трајање лепоте љубавне чежње. Истицање ове потребе на крају песме има емотивну и значењску вредност: остаје да траје у читаочевој свести.

Смисао (и порука) песме проистичу из односа лирског субјекта према објекту љубави: да остане тамо где је, "нек ми не приђу ока твоја два". Из тог односа проистиче схватање суштине љубави: она није у остварењу, у сусрету и виђењу, у додиру; она је у жељи, тражењу и чекању из којих проистичу наговештаји, стрепње и очекивања - све скупа љубав улепшава и живот чини испуњеним и оствареним.

Версификација

Ова песма сведочи да је песникиња настојала да оствари савршену форму и у томе успевала. Стрепња се састоји из три катрена идентичне версификацијске структуре. У свакој строфи непарни стихови су дванаестерци (6+6), а парни имају по једанаест слогова (6+5). Структура стиха и отворена укрштена рима доприносе еуфонији и ритму који је смирен и уједначен.

Задаци:

1. Послушај песму уз помоћ овог линка <https://www.youtube.com/watch?v=W0ekn9CBwpY>
2. На основу горе наведеног напиши у својој свесци све потребно (по истом принципу као и до сада)
3. Подвуци у песми из читанке све императиве
4. Напиши састав на тему Љубав пре и после Стрепње (на тему ћете одговорити тако што ћете заправо писати о утицају који је или није песма извршила на вас. Да ли се ваше мишљење променило након упознавања са овим стиховима? Како сте размишљали о љубави раније, а како сада? Уколико буде било нејасности, пошаљите ми питање путем месинџер групе.